《田家杂兴 其二》
明代·童轩

步履出东郭，南风溪午时。偶来松树下，伫立澹忘机。

野老见我至，情亲语依依。桑柔蚕已浴，麦深雉初飞。

俯仰玩物理，逍遥咏而归。寄谢王良子，虚名徒尔为。

作者简介：（1425—1498） 明江西鄱阳人，字士昂。工书能诗。景泰二年进士。授南京吏科给事中。成化时，以户科都给事中入川镇压赵铎起事，还言欲息盗贼必先去贪官、均科差。累进右副都御史提督松潘军务。弘治中官至南京礼部尚书。有《清风亭稿》、《枕肱集》、《梦征录》。